b"\n_START_ARTICLE_\nVelika nagrada Velike Britanije 1995\n_START_SECTION_\nPred dirko\n_START_PARAGRAPH_\nPred osmo dirko sezone je Benettonov dirka\xc4\x8d Michael Schumacher vodil v dirka\xc5\xa1kem se\xc5\xa1tevku Svetovnega prvenstva Formule 1 s 46-imi to\xc4\x8dkami pred Williamsvim dirka\xc4\x8dem Damonom Hillom, ki je imel 35 to\xc4\x8dk, sledila pa sta jima Ferrarijeva dirka\xc4\x8da, Jean Alesi in Gerhard Berger, ki sta imela 26 oziroma 17 to\xc4\x8dk. V konstruktorskem prvenstvu je vodil Benetton z 48-imi to\xc4\x8dkami pred Ferrarijem in Williamsom, ki sta imela 43 oziroma 42 to\xc4\x8dk. Po slab\xc5\xa1em za\xc4\x8detku sezone je Schumacher dosegel tri zaporedne zmago pred to dirko in je tudi v Silverstone pri\xc5\xa1el kot glavni favorit za zmago. Hill, na drugi strani, je zmagal na lanski dirki in je zmago pred doma\xc4\x8dimi navija\xc4\x8di \xc5\xbeelel ubraniti. Postavil je tudi najhitrej\xc5\xa1i \xc4\x8das na junijskih testiranjih na tem dirkali\xc5\xa1\xc4\x8du, ko je drugi \xc4\x8das postavil njegov mo\xc5\xa1tveni kolega David Coulthard s sekundo zaostanka, Schumacher pa je zaostal \xc5\xa1e 0,2 sekunde. McLaren, Jordan, Footwork in Pacific so tudi sodelovali na teh testiranjih. Hill je bil \xc5\xa1e pod dodatnim pritiskom od za\xc4\x8detka tedna dirke, saj je bila njegova \xc5\xbeena Georgie tik pred porodom njunega tretjega otroka._NEWLINE_Za to dirko je pri\xc5\xa1lo do ene spremembe v dirka\xc5\xa1ki zasedbi, Footworkovega prvega dirka\xc4\x8da Giannija Morbidellija je nadomestil rojak Massimiliano Papis, ki je zmagal na dirki Formule 3000 in je bil testni dirka\xc4\x8d Lotusa v sezoni 1994, preden se je mo\xc5\xa1tvo umaknilo iz Formule 1. Papisov prihod je v mo\xc5\xa1tvo prinel dodatni sponzorski denar podjetja Altea, proizvajalca kravat, kar je skupaj s sponzorskim denarjem, ki ga je v mo\xc5\xa1tvo pripeljal Papisov mo\xc5\xa1tveni kolega Taki Inoue, zado\xc5\xa1\xc4\x8dalo za pokritje vseh stro\xc5\xa1kov mo\xc5\xa1tva do konca sezone. Morbidellija so zadr\xc5\xbeali kot testnega dirka\xc4\x8da, na dirki za Veliko nagrado Pacifika pa je ponovno nastopil kot dirka\xc4\x8d._NEWLINE_Pred dirko se je veliko govorilo o dirka\xc5\xa1ki zasedbi za prihodnjo sezono, govorice so Schumacherja postavljale v Ferrari namesto Bergerja, ki je razmi\xc5\xa1ljal o prestopu k Williamsu. Hillova dirka\xc5\xa1ka prihodnost je bila tudi negotova, podobno je veljalo tudi za njegovega mo\xc5\xa1tvenega kolego Davida Coultharda, ki je imel za sezono 1996 pogodbeno mo\xc5\xbenost za prestop v McLaren. Sauberjev dirka\xc4\x8d Heinz-Harald Frentzen je bil tudi eden od kandidatov za potencialno prost sede\xc5\xbe v Williamsu za sezono 1996. Schumacherjeva odlo\xc4\x8ditev bi pomenila sprostitev menjav dirka\xc4\x8dev med mo\xc5\xa1tvi, zaradi njegovega statusa aktualnega Svetovnega prvaka, sploh edinega Svetovnega prvaka med aktivnimi dirka\xc4\x8di in dirka\xc4\x8da, ki je veljal za najhitrej\xc5\xa1ega v karavani Formule 1. Johnny Herbert, Schjumacherjev mo\xc5\xa1tveni kolega pri Benettonu, naj bi bil tudi v nevarnosti, da izgubil svoj sede\xc5\xbe proti Josu Verstappenu, ki je postal po finan\xc4\x8dnem zlomu mo\xc5\xa1tva Simtek po dirki za Veliko nagrado Monaka prost, pogodbeno pa je bil vezan na Flavia Briatoreja. Kljub eni uvrstitve na stopni\xc4\x8dke v prvi polovici sezone, je Herbert le redko lahko sledil tempu Schumacherja in je odpeljal le dva kroga na zadnjih dveh dirkah. Govorilo se je tudi o potencialni novi ekipi, japonskem proizvajalcu avtomobilov Dome, ki je bil v procesu izdelave dirkalnika Formule 1 za sezono 1997._NEWLINE_Ve\xc4\x8d mo\xc5\xa1tev je za to dirko naredilo spremembe na svojih dirkalnikih. Ferrari je na dirkalniku 412T2 spremenil stranska krilca za izbolj\xc5\xa1anje pretoka zraka okoli pnevmatik, difuzor pa so nadomestili s starej\xc5\xa1o razli\xc4\x8dico iz za\xc4\x8detka sezone. Ligier je dirkalnik Martina Brundla prvi\xc4\x8d opremilo s servo volanom, odlo\xc4\x8dil se je za njegovo uporabo tudi na dirki med tem, ko ga njegov mo\xc5\xa1tveni kolega, Olivier Panis, ki je nastopal s starej\xc5\xa1o razli\xc4\x8dico dirkalnika, ni uporabil za dirko. McLaren se je vrnil k starej\xc5\xa1i geometriji vzmetenja za dirkalnik MP4/10B, Mika H\xc3\xa4kkinen pa je nastopal z mo\xc4\x8dnej\xc5\xa1o razli\xc4\x8dico Mercedesovega motorja V10 od nedeljskega ogrevanja. \xc5\xa0ef mo\xc5\xa1tva Ron Dennis je v tednu pred dirko ponovno zaposlil izku\xc5\xa1enega dizajnerja Steva Nicholsa, ki je za mo\xc5\xa1tvo delal \xc5\xbee v osemdesetih letih. Tudi Footwork se je vrnil k predhodni razli\xc4\x8dici vzmetenja, Jordan pa je na svoje dirkalnike namestil senzorje za zavorne diske. Fortijevo mo\xc5\xa1tvo je predstavilo razli\xc4\x8dico \xc5\xa1asije FG01 za Roberta Morena. Prvi dirka\xc4\x8d mo\xc5\xa1tva Pedro Diniz pa je prvi\xc4\x8d nastopal z dirkalnikom s starej\xc5\xa1o specifikacijo iz dirke za Veliko nagrado Francije. Spremembe aerodinami\xc4\x8dnega paketa so pomenile vi\xc5\xa1ji nos dirkalnika in nova stranska krilca. Oba dirka\xc4\x8da sta testirala tudi novo razli\xc4\x8dico motorja Ford-Cosworth ED na prostih treningih._NEWLINE_V tednu pred dirko je Williamsov glavni dizajner Adrian Newey ponovno o\xc5\xbeivil kritike o podobnosti dirkalnikov Benetton B195 in Ligier JS41, ki so se prvi\xc4\x8d pojavile na prvi dirki sezone za Veliko nagrado Brazilije. Kljub temu da je F\xc3\xa9d\xc3\xa9ration Internationale de l'Automobile (FIA) razglasila dirkalnik JS41 za legalen \xc5\xbee na za\xc4\x8detku sezone, je Newey dejal:\xc2\xa0\xc2\xbbkar se ti\xc4\x8de geometrije vzmetenja in aerodinamike bi rekel, da sta dirkalnika identi\xc4\x8dna. [...] Glede na predvidene posledice, bomo kmalu v polo\xc5\xbeaju serije IndyCar. To je zelo nevarno.\xc2\xab Ob pripravi Williamsa na dirko je Hill testiral dirkalnik Williams FW17 z jeklenimi zavornimi diski, namesto standardnih iz karbonskih vlaken, in je bil zadovoljen z njimi.\n_START_SECTION_\nProsti treningi in kvalifikacije\n_START_PARAGRAPH_\nPred dirko sta potekala dva prosta treninga, prvi med 9:30 in 11:15 po lokalnem \xc4\x8dasu v petek, drugi pa ob istem \xc4\x8dasu v soboto. Vsak dirka\xc4\x8d je bil omejen na 23 krogov prostega treninga na dan. Kvalifikacije so bile razdeljene v dva enourna dela, prvi je potekal v petek med 13:00 in 14:00, drugo pa v soboto ob istem \xc4\x8dasu. Za \xc5\xa1tartno vrsto je \xc5\xa1tel najhitrej\xc5\xa1i krog, postavljen na prvem ali drugem delu kvalifikacij. Vsak dirka\xc4\x8d je bil omejen na dvanajst krogov na kvalifikacije._NEWLINE_Schumacher je postavil najhitrej\xc5\xa1i krog na petkovem prostem treningu, ki je potekal v suhem in obla\xc4\x8dnem vremenu, s \xc4\x8dasom 1:29.238. Hill je bil drugi z zaostankom manj kot \xc5\xa1tirih stotink sekunde, sledili so \xc5\xa1e Alesi, Coulthard, Herbert in Berger, vseh \xc5\xa1est dirka\xc4\x8dev najbolj\xc5\xa1ih treh mo\xc5\xa1tev v konstruktorskem prvenstvu. Kljub najbolj\xc5\xa1emu \xc4\x8dasu, Schumacher ni bil zadovoljen z obna\xc5\xa1anjem svojega Benettona, prito\xc5\xbeeval se je nad ve\xc4\x8d podkrmarjenja dirkalnika, kot ob testiranjih na tem dirkali\xc5\xa1\xc4\x8du._NEWLINE_Na petkovem kvalifikacijskem treningu je bilo breme suho in son\xc4\x8dno, toda vetrovno, zaradi \xc4\x8desar so se morali dirka\xc4\x8di spopadati z mo\xc4\x8dnimi sunki vetra s strani na tem dirkali\xc5\xa1\xc4\x8du z veliko hitrimi ovinki. Trening je zaznamoval hud boj obeh protagonistov, ki sta bila v boju za dirka\xc5\xa1ki naslov, Schumacherja in Hilla, za najbolj\xc5\xa1i \xc5\xa1tartni polo\xc5\xbeaj, ob stezi se je zbralo 37.000 gledalcev. Schumacher je na za\xc4\x8detku postavil najhitrej\xc5\xa1i \xc4\x8das 1:29,151, kar je kasneje izbolj\xc5\xa1al na 1:28,387. Hill je na za\xc4\x8detku treninga te\xc5\xbeave s pariranjem Schumacherjevim \xc4\x8dasom, predvsem je izgubljal v zadnjem, bolj zavitem sektorju kroga, toda po spremembi v nastavitvah dirkalnika je v zadnjih desetih krogih postavil najhitrej\xc5\xa1i \xc4\x8das treninga s 1:28,124. Schumacher je na svojem dirkalniku pove\xc4\x8dal podtlak svojega dirkalnika, s \xc4\x8dimer je kompenziral podkrmarjenje dirkalnika, toda izkazalo se je, da je s tem preve\xc4\x8d padla kon\xc4\x8dna hitrost na ravninah, zato je padel na drugo mesto, toda verjel je v mo\xc5\xbenost ob\xc4\x8dutnej\xc5\xa1ega izbolj\xc5\xa1anja nastavitev in s tem vodljivosti dirkalnika za sobotni trening. Coulthard, ki je na tretjem mesto zaostajal za Hillom za 0,8 sekunde, je za tak rezultat krivil sunke vetra z boka, zaradi \xc4\x8desar je bil zadek njegovega dirkalnika preve\xc4\x8d nestabilen. Berger in Alesi sta za Ferrari dosegla \xc4\x8detrto oziroma \xc5\xa1esto mesto, oba pa proti dirka\xc4\x8dem Williamsa in Benettona z Renaultovem motorjem zaostajala v kon\xc4\x8dni hitrosti, kot italijansko mo\xc5\xa1tvo pa Ferrari tudi ni smel sodelovati na testiranjih na tem dirkali\xc5\xa1\xc4\x8du. \xc5\xa0ef mo\xc5\xa1tva Jean Todt je vseeno nemo\xc5\xbenost testiranja ozna\xc4\x8dil za slab izgovor za slabo konkuren\xc4\x8dnost Ferrarijevega dirkalnika v primerjavi z za\xc4\x8detkom sezone. Herbert je lo\xc4\x8deval oba Ferrarija v drugem Benettonu, tudi on pa se je prito\xc5\xbeeval na nestabilnim zadkom svojega dirkalnika. Eddie Irvine je postavil sedmi \xc4\x8das v Jordanu, kljub ponavljajo\xc4\x8dim se te\xc5\xbeavam z uravnote\xc5\xbeenostjo zavor, osmi pa je bil H\xc3\xa4kkinen, hitrej\xc5\xa1i od obeh McLarnov. Tudi v potencialni peti vrsti sta stala enaka dirkalnika, Rubens Barrichello v drugem Jordanu in Mark Blundell v drugem McLarnu. Brundle je osvojil enajsto mesto, ve\xc4\x8d kot sekundo pred mo\xc5\xa1tvenim kolegom Panisom v Ligieru, ki je bil trinajsti, oba pa sta se prito\xc5\xbeevala nad slabo vo\xc5\xbenjo dirkalnika \xc4\x8dez neravnine. Med slednja se je uvrstil Frentzen, Sauber, ki je bil 1,5 sekunde hitrej\xc5\xa1i od mo\xc5\xa1tvenega kolega, Jean-Christopha Boulliona na \xc5\xa1estnajstem mestu. Ukjo Katajama je bil \xc5\xa1tirinajsti v Tyrrellu, pred Pierluigijem Martinijem v Minardiju, kar bi bila zanj najbolj\xc5\xa1a uvrstitev sezone na kvalifikacijah. Za Boullionom je Papis postavil sedemnajsti \xc4\x8das v svojih prvih kvalifikacijah kariere, uvrstil se je med Takija Inoua in Luco Badoerja v drugem Minardiju, ki po vrtenju in okvari menjalnika ni opravil vseh svojih krogov. Na za\xc4\x8delje \xc5\xa1tartne vrste sta se uvrstila Diniz in Moreno, Forti, med njiju pa \xc5\xa1e Bertrand Gachot, Pacific. Dva dirka\xc4\x8da pa nista imela veljavnega kvalifikacijskega \xc4\x8dasa: Mika Salo, ki ni ustavil svojega Tyrrella za tehtanje v boksih, kljub utripajo\xc4\x8di rde\xc4\x8di lu\xc4\x8di, ki ozna\xc4\x8duje izbran dirkalnik za tehtanje, zaradi \xc4\x8desar so mu komisarji \xc4\x8drtali vse postavljene \xc4\x8dase. Andrea Montermini pa na treningu sploh ni sodeloval zaradi okvare zavor na svojem dirkalniku, Pacific zaradi omejenih finan\xc4\x8dnih sredstev tudi ni imel rezervnega dirkalnika._NEWLINE_Sobotni prosti trening je potekal v me\xc5\xa1anih vremenskih razmerah, ob za\xc4\x8detku je bilo suho, kasneje pa je manj\xc5\xa1a ploha namo\xc4\x8dila stezo. Zaradi tega so bili \xc4\x8dasi dirka\xc4\x8dev po\xc4\x8dasnej\xc5\xa1i, med \xc4\x8dasi dirka\xc4\x8dev pa je bila tudi ve\xc4\x8dja razlika glede na petkov prosti trening. Schumacher je postavil najhitrej\xc5\xa1i \xc4\x8das 1:31,390, ob tem pa je povedal, da je bila vodljivost dirkalnika mnogo bolj\xc5\xa1a kot v petek. Po uvrstitvi so mu sledili Alesi, Coulthard, Herbert, Panis in Frentzen. Hill je osvojil dvaindvajseto mesto zaradi vrtenja na mokri stezi, ob poskusu ponovnega zagona dirkalnika pa je pri\xc5\xa1lo do okvare na prenosu. Alesi je postavil najhitrej\xc5\xa1i \xc4\x8das treninga, toda v \xc4\x8dasu rumenih zastav na stezi zaradi vrtenja Hilla. Kasneje je rahlo tr\xc4\x8dil z Gachotovim Pacificom, ujel dirkalnik pri visoki hitrosti in zapeljal v bokse, kjer se je zavrtel, da se je izognil mehanikom, ki so ravno porivali drugi Pacificov dirkalnik Monterminija v gara\xc5\xbeo. Komisarji so lahko na lastne o\xc4\x8di videli incident, toda najprej so pomotoma na zasli\xc5\xa1anje poklicali Alesijevega mo\xc5\xa1tvenega kolega Bergerja, kasneje pa \xc5\xa1e Alesija, ki pa ni bil kaznovan._NEWLINE_De\xc5\xbe je \xc5\xa1e vedno padal tudi na sobotnih kvalifikacijah, po\xc4\x8dasnej\xc5\xa1a steza pa je pomenila, da noben od dirka\xc4\x8dev ni mogel izbolj\xc5\xa1ati svojega petkovega \xc4\x8dasa, tako je Hill \xc5\xbee osvojil najbolj\xc5\xa1i \xc5\xa1tartni polo\xc5\xbeaj. Le Salo in Montermini sta dosegla \xc4\x8dasa, ki sta bila upo\xc5\xa1tevana za \xc5\xa1tartno vrsto, prvi je dosegel \xc4\x8detrti \xc4\x8das treninga, ki pa je bil kar 12 sekund po\xc4\x8dasnej\xc5\xa1i od Morenovega petkovega, s tem je osvojil petindvajseto \xc5\xa1tartno mesto, Montermini pa je za njim zaostal za \xc5\xa1tiri sekunde in osvojil zadnje \xc5\xa1tartno mesto. Na razo\xc4\x8daranje gledalcev ob stezi in pred televizijskimi zasloni, je ve\xc4\x8dina mo\xc5\xa1tev odpeljala le nekaj krogov na mokri stezi, H\xc3\xa4kkinen, Inoue in Gachot sploh niso postavili \xc4\x8dasa, Blundell, Diniz in Martini pa so odpeljali le po en po\xc4\x8dasen krog. Razo\xc4\x8darani so bili tudi nekateri dirka\xc4\x8di in mo\xc5\xa1tva, ki so menili, da na petkovih kvalifikacijah niso dosegli dovolj dobre uvrstitve, ter H\xc3\xa4kkinen in Irvine, ki sta imela za soboto name\xc5\xa1\xc4\x8den mo\xc4\x8dnej\xc5\xa1i motor, kar bi jima na suhi stezi prineslo ob\xc4\x8dutno prednost. Benettonovi mehaniki so imeli veliko dela, najprej je Schumacher zdrsnil s steze v ovinku Stowe ter se vrnil na stezo po delu starej\xc5\xa1ega dirkali\xc5\xa1\xc4\x8da, Herbert pa je izgubil nadzor nad dirkalnikom na stoje\xc4\x8di vodi v ovinku Copse, se zavrtel in mo\xc4\x8dno tr\xc4\x8dil v za\xc5\xa1\xc4\x8ditne gume. Herbert se pri tem ni po\xc5\xa1kodoval, mehaniki pa so tudi uspeli popraviti \xc5\xa1koljko dirkalnika B195. Coulthard je bil s \xc4\x8dasom 1:29,752 najhitrej\xc5\xa1i, sledili so mu Schumacher, Alesi, Salo, Hill, Barrichello, Brundle, Badoer, Irvine in Frentzen do desetega mesta. Hill je priznal, da so bile te kvalifikacije zanj manj\xc5\xa1e razo\xc4\x8daranje, glede napovedi za dirko pa je bil previden, saj mu v prvem delu sezone \xc5\xbee dvakrat ni uspelo zmagati z najbolj\xc5\xa1ega \xc5\xa1tartnega polo\xc5\xbeaja, vseeno pa je bil zadovoljen z razpletom kvalifikacij. Schumacher je bil razo\xc4\x8daran zaradi vremenskih razmer, toda bil je optimisti\xc4\x8den glede konkuren\xc4\x8dnosti dirkalnika tako na suhi kot mokri stezi._NEWLINE_Pomanjkanje akcije na stezi zaradi de\xc5\xbenih razmer in dvodnevnega sistema kvalifikacij je v paddocku Formule 1 povzro\xc4\x8dilo zaskrbljenost, da je bilo 40.000 gledalcev, ki je za ogled sobotnih kvalifikacij kupili vstopnice, o\xc5\xa1kodovanih. \xc5\xa0ef McLarna Ron Dennis je predlagal, da bi morala biti prepoved uporabe rezervnih dirkalnikov v primeru de\xc5\xbeja odpravljena, dizajner Pacifica Frank Coppuck pa je za kvalifikacije predlagal poseben sistem to\xc4\x8dkovanja ob se\xc5\xa1tevku najhitrej\xc5\xa1ih \xc4\x8dasov obeh treningov. Predsednik FIA Max Mosley je potrdil, da je aktualni sistem kvalifikacih v postopku prenove, morebitne spremembe pa bi veljale za sezono 1996. Kvalifikacije v enem dnevu so bile uporabljene od dirke za Veliko nagrado Avstralije 1996.\n_START_SECTION_\nDirka\n_START_PARAGRAPH_\nV nedeljo zjutraj ob 9:30 je potekal ogrevalni trening pred dirko, ki je trajal pol ure. Potekal je na suhi stezi. H\xc3\xa4kkinen, ki je prvi\xc4\x8d nastopal z izbolj\xc5\xa1ano razli\xc4\x8dico Mercedesovega motorja, je postavil najbolj\xc5\xa1i \xc4\x8das treninga s 1:29,685. Kljub temu da je bil \xc4\x8das za razliko od ostalih dose\xc5\xbeen na povsem novih pnevmatikah, je bila to vseeno spodbudno za mo\xc5\xa1tvo McLarna, ki je imelo v dotedanjem delu sezone veliko te\xc5\xbeav. Drugo mesto je osvojil Hill, sledili pa so jima \xc5\xa1e Coulthard, Alesi, Berger in Schumacher. Hill je povedal, da se je dirkalnik dobro obna\xc5\xa1al z nastavitvami za dirko, Schumacher pa se je osredoto\xc4\x8dil na preverjanje porabe goriva, zato niti ni posku\xc5\xa1al postaviti res hitrega \xc4\x8dasa. Berger pa svojemu mo\xc5\xa1tvu ni pripisoval dobrih mo\xc5\xbenosti za dirko, po njegovem naj bi le de\xc5\xbena dirka Ferrarijema dirka\xc4\x8dema omogo\xc4\x8dala boj za zmago. Herbert je postavil dvanajsti \xc4\x8das tudi zaradi okvarjenega bla\xc5\xbeilnika, ki pa je bil zamenjan \xc5\xa1e pravo\xc4\x8dasno za dirko._NEWLINE_Pol ure pred dirko je pri\xc4\x8delo de\xc5\xbeevati, toda le za kratko, tako da je bila steza ob 14:00 \xc5\xbee skoraj suha, temperatura zraka pa je bila 22\xc2\xa0\xc2\xb0C. Okoli 110.000 gledalcev se je udele\xc5\xbeilo dirke, od tega 20.000 na glavni tribuni. Prvi\xc4\x8d v zgodovini dirke je bilo \xc5\xa1tevilo vstopnic v splo\xc5\xa1ni prodaji omejeno, da bi bil vsem gledalcem omogo\xc4\x8den dober pogled na dogajanje na stezi. Na ogrevalnem krogu je Montermini opravil prepovedani poskus \xc5\xa1tarta, zaradi \xc4\x8desar je bilo mo\xc5\xa1tvo Pacific kaznovano s 5.000 $, kazen pa je bila zamrznjena za tri dirke._NEWLINE_Ob \xc5\xa1tartu je Hill zadr\xc5\xbeal vodstvo, Alesi pa se je s \xc5\xa1estega mesta prebil na drugo, pred Schumacherja. Tudi Salo je dobro \xc5\xa1tartal, saj se je ob koncu prvega kroga prebil \xc5\xbee do sedemnajstega mesta. Berger in Irvine pa sta imela te\xc5\xbeavo s spu\xc5\xa1\xc4\x8danjem sklopke ob \xc5\xa1tartu, zaradi \xc4\x8desar sta padla na deveto oziroma trinajsto mesto. Ob koncu prvega kroga je imel Hill 1,1 sekunde prednosti pred Alesijem, ki so mu sledili Schumacher, Coulthard, Herbert, H\xc3\xa4kkinen, Barrichello, Brundle, Berger, Frentzen, Blundell, Panis, Irvine, Martini, Katajama, Boullion, Salo, Papis, Inoue, Gachot, Badoer, Diniz, Montermini in Moreno. V drugem krogu je Irvine posku\xc5\xa1al prehiteti Panisa v \xc5\xa1ikani Abbey, toda pri tem se je zavrtel in padel dale\xc4\x8d nazaj, kmalu za tem pa je kot prvi dirka\xc4\x8d na dirki odstopil zaradi okvare motorja. Berger je posku\xc5\xa1al prehiteti Brundla, Montermini pa je uspel prehiteti Diniza. V ospredju je Hill nadzoroval dirko in je svojo prednost pred Alesijem pove\xc4\x8dal na 6,2 sekunde v petem krogu in 12 sekund v dvanajstem krogu. V tem delu dirke je Alesi zadr\xc5\xbeeval Schumacherja, ki je bil vseskozi tik za njim, toda zaradi aerodinami\xc4\x8dne turbolence, ki jo je povzro\xc4\x8dal Alesijem Ferrari, mu ni uspelo priti v zavetrje ter s tem v prilo\xc5\xbenost za prehitevanje. V ozadnju pa je bilo nekaj prehitevanj, Blundell in Panis sta v prvih krogih oba ob\xc5\xa1la Frentzna, Katajama in Boullion pa Martinija, povsem v ozadju pa je Badoer prehitel Gachota. Diniz je v \xc5\xa1estem krogu opravil prvega od svojih treh postankov za pregled menjalnika na njegovem Fortiju, v osmem krogu pa je dokon\xc4\x8dno odstopil, njegov mo\xc5\xa1tveni kolega Moreno je svoj prvi postanek opravil v devetem krogu, s krogom zaostanka za vodilnim pa je lahko nadaljeval._NEWLINE_Hill je \xc5\xa1e pove\xc4\x8deval svojo prednost pred ostaili, komisarji dirke pa so obvestili mo\xc5\xa1tvi Jordana in Ligiera, da sta njuna dirka\xc4\x8da Barrichello in Panis kaznovana zaradi prezgodnjega \xc5\xa1tarta z desetsekundnim postankom v boksih. Oba dirka\xc4\x8da sta bila za enak prekr\xc5\xa1ek kaznovana \xc5\xbee na dirki za dirkah za Veliko nagrado Francije in Veliko nagrado Monaka. Panis je kazenski postanek opravil v dvanajstem krogu, zaradi \xc4\x8desar je padel z enajstega na \xc5\xa1tirinajsto mesto, Barrichello pa je s sedmega kazenski postanek opravil tri kroge za tem, padel pa je na enajsto mesto. Oba dirka\xc4\x8da sta kasneje protestirala zaradi kazni. V petnajstem krogu je svoj prvi na\xc4\x8drtovani postanek v boksih opravil Coulthard, ki sta ga zadr\xc5\xbeevala Alesi in Schumacher, z zgodnjim prvim postankom je posku\xc5\xa1al prehiteti Alesija. Ob vrnitvi na stezo je Coulthardov Williams urpel napako na elektroniki, ki je vplivala na nadzor plina ob prestavljanju, toda vseeno je nadaljeval na devetem mestu. V naslednjih krogih je bilo v boksih gne\xc4\x8da, saj so vsi dirka\xc4\x8di, ki so bili na taktiki dveh postankov v boksih, zapeljali na menjavo pnevmatik in dolivanje goriva. V sedemnajstem krogu se je Brundle v ovinku Luffield zavrtel in obti\xc4\x8dal v pesku, Inoue je z osemnajstega mesta odstopil zaradi podobne napake, ob kateri mu je ugasnil motor. V istem krogu je Montermini zapeljal na postanek v bokse z devetnajstega mesta, ki ga je zadr\xc5\xbeal tudi po vrnitvi na stezo. Krog kasneje je svoj prvi postanek opravil Alesi z drugega mesta, s \xc4\x8dimer je Schumacher dobil prosto stezo pred seboj, na stezo pa se je vrnil tik pred Coultharda, med tem ko je Barrichello, ki je po kazni pridobival mesta, prehitel Frentzna za osmo mesto. Schumacher je za\xc4\x8del zmanj\xc5\xa1evati Hillovo vodstvo, ki je bilo \xc5\xbee 19,5 sekunde. Salo je v devetnajstem krogu opravil postanek v boksih, zaradi \xc4\x8desar je padel za Papisa in oba dirka\xc4\x8da Minardija, toda prehitel je Boulliona, ki je opravil postanek krog za tem. V enaindvajsetem krogu sta tako H\xc3\xa4kkinen, ko tudi Berger, ki sta dr\xc5\xbeala \xc4\x8detrto oziroma peto mesto, odstopila, H\xc3\xa4kkinen zaradi te\xc5\xbeave z elektroniko in odpovedjo hidravli\xc4\x8dnega sistema, Berger pa zaradi nepravilno name\xc5\xa1\xc4\x8denega levega prednjega kolesa. Ostali dirka\xc4\x8di na taktiki dveh postankov so svoje postanke opravili v enaindvajsetem in dvaindvajsetem krogu, Herbert je kljub postanku zadr\xc5\xbeal tretje mesto, pred Alesijem in Coulthardom, Blundell je s \xc4\x8detrtega mesta padel na sedmo mesto, Gachot je ostal \xc5\xa1estnajsti, Barrichello in Panis pa sta tudi opravila svoja prva postanka za menjavo pnevmatik in dolivanje goriva, Jordanov dirka\xc4\x8d je padel s sedmega na osmo mesto, Ligierov pa z devetega na enajsto. V ospredju je Hill svoj postanek opravil v dvaindvajsetem krogu, na stezo pa se je vrnil devet sekund za Schumacherjem, ki je tako prevzel vodstvo. V tem delu dirke je pri\xc5\xa1lo \xc5\xa1e do nadaljnjih odstopov, Montermini se je v prav tem krogu zavrtel na pesek s sedemnajstega mesta, Katajama pa je krog kasneje kon\xc4\x8dal dirko zaradi pomanjkanja goriva z osmega mesta, ko je bil na poti v bokse. Ob koncu triindvajsetega kroga je tako vodil Schumacher, sledili pa so mu Hill, Herbert, Alesi, Coulthard, Frentzen, Blundell, Barrichello, Martini, Papis, Panis, Badoer, Salo, Boullion, Gachot in Moreno._NEWLINE_Na novih pnevmatikah je Hill za\xc4\x8del zmanj\xc5\xa1evati Schumacherjevo vodstvo devetih sekund, toda \xc5\xbee po nekaj krogih mu je nem\xc5\xa1ki dirka\xc4\x8d za\xc4\x8del be\xc5\xbeati zaradi manj\xc5\xa1e koli\xc4\x8dine goriva v rezervoarju dirkalnika. Ostalim mo\xc5\xa1tvom je proti polovici dirke postajalo vse bolj jasno, da je Schumacher na taktiki enega postanka v boksih, kar je pomenilo \xc5\xa1e po en postanek zako zanj, kot tudi za Hilla. Tudi Frentzen, Papis in Minardijeva dirka\xc4\x8da so se odlo\xc4\x8dili za strategijo enega postanka v boksih, Papis in Martini sta preve\xc4\x8d izrabila pnevmatike, zato ju je Panis uspel prehiteti kmalu po svojem drugem postanku. Papis je opravil svoj prvi postanek kariere Formule 1 v osemindvajsetem krogu, toda pri izhodu iz boksih je tr\xc4\x8dil v ogrado, po\xc5\xa1kodoval vzmetenje svojega Footworkovega dirkalnika in nekaj ovinkov kasneje odstopil. Krog kasneje je Frentzen padel s \xc5\xa1estega na osmo mesto po svojem edinem postanku v bokih, \xc5\xa1tiri kroge kasneje pa ga je prehitel \xc5\xa1e Panis, iz enakega razloga je Martini padel z desetega na trinajsto mesto v tridesetem krogu, Badoer pa z desetega na trinajsto mesto v dvaintridesetem krogu. V ospredju je Hill ponovno prevzel vodstvo v enaintridesetem krogu, ko je Schumacher opravil svoj edini postanek v boksih in se na stezo vrnil z zaostankom dvajsetih sekund. Hill si je za tem mo\xc4\x8dno prizadeval pove\xc4\x8dati svojo prednost pred Schumacherjem, postavil je tudi najhitrej\xc5\xa1i krog dirke s 1:29,752 v sedemintridesetem krogu, da bi po svojem drugem postanku zadr\xc5\xbeal vodstvo. Salo je pri\xc4\x8del serijo drugih postankov v boksih krog kasneje, kmalu pa so mu sledili \xc5\xa1e Alesi, Herbert, Barrichello, Boullion, Gachot, Blundell, Panis in Coulthard. Coulthardov postanek, kljub temu da je pridobil mesto proti Alesiju, je bil zaradi okvare elektronike problemati\xc4\x8den, saj omejevalnik hitrosti v boksih ni deloval, tako da je prekora\xc4\x8dil najvi\xc5\xa1jo dovoljeno hitrost v boksih 80\xc2\xa0km/h, kar se kaznuje kot prezgodnji \xc5\xa1tart s kazenskim desetsekundnim postankom. Hill je svoj drugi postanek opravil v enain\xc5\xa1tiridesetem krogu, ko je imel sedemindvajset sekund prednosti pred Schumacherjem, ob vrnitvni na stezo sta bila vzporedno, toda Schumacher ga je zaradi vi\xc5\xa1je hitrosti uspel prehiteti pred serijo ovinkom Maggotts, Becketts in Chapel. Po opravljenih na\xc4\x8drtovanih postankih v boksih je tako vodil Schumacher tik pred Hillom, nato je bila do Herberta ve\xc4\x8dja razlika, tik za njim pa je bil Coulthard, sledili pa so jim \xc5\xa1e Alesi, Blundell, Barrichello, Panis, Frentzen, Martini, Badoer, Salo, Boullion, Gachot in Moreno, slednji je \xc5\xa1tiri kroge kasneje odstopil zaradi padca hidravli\xc4\x8dnega pritiska v pnevmatskih ventilih motorja njegovega Fortija._NEWLINE_Schumacher in Hill sta zdaj imela podobno koli\xc4\x8dino goriva v rezervoarjih svojih dirkalnikov, toda Hill je imel bolje ohranjene pnevmatike, zato je takoj za\xc4\x8del napadati vodilnega. V \xc5\xa1estin\xc5\xa1tiridesetem krogu je Hill posku\xc5\xa1al s prehitevalnim manevrom v ovinku Stowe, toda ker mu je bil v napoto za krog zaostali dirka\xc4\x8d Boullion, je moral popustiti. V drugem delu istega kroga je Hill poskusil znova, tokrat po notranji strani v ovinku Priory, toda Schumacher je zavil v ovinek po dirka\xc5\xa1ki liniji in dirka\xc4\x8da sta tr\xc4\x8dila, se odvrtela v pesek in oba odstopila. Zaradi odstopa vodilnih dveh dirka\xc4\x8dev, sta se njuna mo\xc5\xa1tvena kolega zna\xc5\xa1la v boju za zmago. Skoraj sta tr\xc4\x8dila v istem ovinku, ko je posku\xc5\xa1al Coulthard po notranji strani prehiteti Herberta, kot je posku\xc5\xa1al \xc5\xbee Hill prehiteti Schumacherja. Coulthard ni bil obve\xc5\xa1\xc4\x8den o svojem kazenskem postanku, ker ga mo\xc5\xa1tvo ni hotelo motiti, toda videl je obvestilo o kazni na enem od velikih zaslonov ob stezi. V devetin\xc5\xa1tiridesetem krogu mu je uspelo prehiteti Herberta, toda dva kroga kasneje je moral na kazenski postanek in padel je na tretje mesto, za Alesija. Ferrarijev dirka\xc4\x8d je bil blizu Herberta, toda v zadnjem delu dirke je moral nekoliko upo\xc4\x8dasniti zaradi te\xc5\xbeave s pritiskom olja. S tem se je kon\xc4\x8dal boj za prva tri mesta in pozornosti je bil dele\xc5\xbeen Barrichello, ki je ujel \xc4\x8detrtouvr\xc5\xa1\xc4\x8denega Blundella od katerega je bil vidno hitrej\xc5\xa1i. V predzadnjem krogu ga je Barrichello napadel, Blundell ga je zaprl, in dirka\xc4\x8da sta tr\xc4\x8dila. Barrichello je takoj odstopil, Blundell pa je s predrto zadnjo levo pnevmatiko lahko nadaljeval, toda v zadnjem krogu ga je prehitel Panis. \xc5\xbde drugo leto zapred je Barrichello tr\xc4\x8dil v McLarnov dirkalnik v zaklju\xc4\x8dku te dirke, saj je na predhodni dirki za Veliko nagrado Velike Britanije tr\xc4\x8dil s H\xc3\xa4kkinenom prav v zadnjem ovinku zadnjega kroga, ko se je bil prav tako boril za \xc4\x8detrto mesto._NEWLINE_Herbert je po enain\xc5\xa1estdesetih krogih zmagal s povpre\xc4\x8dno hitrostjo 195,682\xc2\xa0km/h in s tem dosegel edino zmago v svoji karieri na svoji \xc5\xa1tiriinsedemdeseti dirki Svetovnega prvenstva Formule 1, s tem je tudi napredoval s \xc5\xa1estega na \xc4\x8detrto mesto v dirka\xc5\xa1kem prvenstvu. Na stopni\xc4\x8dke sta se uvrstila \xc5\xa1e Alesi in Coulthard, z drugim mestom je Ferrari prehitel Williams v boju za drugo mesto v konstruktorskem prvenstvu. Panis je bil \xc4\x8detrti pred Blundellom, ki je uspel pripeljati do cilja, kljub vo\xc5\xbenji po treh kolesih v zadnjem krogu. Frentzen je s krogom zaostanka osvojil \xc5\xa1esto mesto in eno prvenstveno to\xc4\x8dko, \xc5\xa1tirideset sekund pred skupino dirka\xc4\x8dev, ki so jo sestavljali Martini, Salo in Boullion. Salo se je pribli\xc5\xbeal Minarjevem dirka\xc4\x8du v zadnjem delu dirke po tem, ko je prehitel mo\xc5\xa1tvenega kolego, toda na ravnini Hangar je ob poskusu prehitevanja zapeljal na travo in se zavrtel za 360 stopinj. Badoer je za to skupino zaostal \xc5\xa1e deset sekund, tudi sam pa je prehitel Boullion po svojem zadnjem postanku v boksih. Barrichello je osvojil enajsto mesto pred Gachotom, ki je bil prvi\xc4\x8d uvr\xc5\xa1\xc4\x8den po dirki za Veliko nagrado Belgije 1992, kljub trem krogom zaostanka za zmagovalcem.\n_START_SECTION_\nPo dirki\n_START_PARAGRAPH_\nHerbertova prva zmaga Formule 1 v karieri je bila zelo popularna med gledalci in \xc4\x8dlani Benettonovega mo\xc5\xa1tva, ne le ker je zmagal na doma\xc4\x8di dirki, ampak tudi zavoljo vseh te\xc5\xbeav, ki jih je moral premagati v za\xc4\x8detku svoje kariere, predvsem po hudi nesre\xc4\x8di na dirki Formule 3000 na dirkali\xc5\xa1\xc4\x8du Brands Hatch v sezoni 1988, v kateri je utrpel hudo po\xc5\xa1kodbe noge, ki so ogrozile nadaljevanje njegove kariere. V tiskovni konferenci po dirki se je Herbert zahvalil trem ljudem, ki so mu \xc5\xa1e posebej pomagali v njegovi karieri, svoji \xc5\xbeeni Becky, Petru Collinsu, za katerega je Herbert dejal, da ga je spravil dvakrat v Formulo 1, in Benettonovem \xc5\xa1portnem direktorju Flaviu Briatoreju, ker mu je za sezono 1995 zaupal enega od dirkalnikov. Herbert je zmago dosegel tudi pred svojima star\xc5\xa1ema, Bobom in Jane, ki sta prodajala izdelke njegovega navija\xc5\xa1kega kluba med dirka\xc5\xa1kim koncem tedna. S to zmago si je tudi zagotovil prihodnost v mo\xc5\xa1tvu Benettona. Alesi je izrazil zadovoljstvo z drugim mesto, toda priznal, da se je v drugi polovici dirke \xc5\xbee zadovoljiv s tretjim mestom, saj bi bilo prehitevanje Herberta ali Coultharda na stezi skoraj nemogo\xc4\x8de. Za Coultharda je bil to sladko-kisel rezultat, saj je bil zadovoljen, da je dirko sploh kon\xc4\x87al z okvaro elektronike, toda bil je razo\xc4\x8daran, da je izgubil skoraj zanesljivo zmago zaradi prekora\xc4\x8ditve omejitve v boksih. Nekaj dni za tem je svojo dirko v kolumni za dirka\xc5\xa1ko revijo opisal kot enega od tistih dni, ko ti gre vse narobe._NEWLINE_Ve\xc4\x8dji del medijske pozornosti pa je bil vseeno osredoto\xc4\x8den na dogajanje ob tr\xc4\x8denju Schumacherja in Hilla v \xc5\xa1estin\xc5\xa1tiridesetem krogu. Napetost med obema dirka\xc4\x8dema je bila \xc5\xbee prisotna zaradi incidenta na dirki za Veliko nagrado Francije, kjer je Schumacher obto\xc5\xbeil Hilla, da je pred njim prekomerno zaviral. Schumacher je po dirki povedal:\xc2\xa0\xc2\xbbMislim da je bil Hillov manever neumen in povsem nepotreben. Na tem delu steze ni bilo prostora za dva dirkalnika, to tudi ni mesto za prehitevanje. \xc4\x8ce me ne bi bilo tam, bi Hill zapeljal naravnost v pesek. Pri\xc5\xa1el je od dale\xc4\x8d zadaj. Tudi pred svojimi gledalci je potrebno imeti svoj temperament pod nadzorom. To je bila bolj ali manj enaka situacija kot v Adelaidi lansko leto [na dirki za Veliko nagrado Avstralije 1994, kjer je tr\xc4\x8denje odlo\xc4\x8dilo o naslovu prvaka v Schumacherjevo korist], kjer je tudi posku\xc5\xa1al prehitevati po notranji strani, kjer za to ni bilo prostora.\xc2\xab Hill je bil bolj previden v ocenjevanju incidenta, komentiral ga je z besedami:\xc2\xa0\xc2\xbbMislil sem, da sem videl prilo\xc5\xbenost za napad, toda bojim se, da Michaela na tak na\xc4\x8din ni mogo\xc4\x8de prehiteti, zato je pri\xc5\xa1lo do tr\xc4\x8denja, ki bi ga sam opisal kot dirka\xc5\xa1ko nesre\xc4\x8do.\xc2\xab. Vidni moto\xc5\xa1portni noviranji Alan Henry, Nigel Roebuck in Luc Domenjoz so se vsi strinjali, da je bil Hillov napad po notranji strani preve\xc4\x8d optimisti\xc4\x8den, toda brez namere tr\xc4\x8denja. Podobno je BBC-jev komentator in nekdanji dirka\xc4\x8d Jonathan Palmer Hillov manever opisal kot \xc2\xbbprevelik naval krvi v glavo\xc2\xab. Novinar Joe Saward je bil med tistimi, ki so \xc5\xa1pekulirali, da je Schumacher vzel ovinek Priory nekoliko \xc5\xa1ir\xc5\xa1e kot obi\xc4\x8dajno, kar bi lahko Hilla spodbudilo k poskusu manevra. Incident je bil tudi predmet preu\xc4\x8devanja komisarjev, ki so obema dirka\xc4\x8dema izdali resno opozorilo, da jima lahko naslendji podobni manevri prinesejo huj\xc5\xa1e kazni. Tr\xc4\x8denje je, po Roebuckovem mnenju, zasen\xc4\x8dilo dejstvo, da je Benetton ponovno za dirko pripravil bolj\xc5\xa1o strategijo od Williamsa, in da bi vodil Schumacher z veliko prednostjo, \xc4\x8de ga ne bi Alesi zadr\xc5\xbeeval v prvem delu dirke. Tudi tr\xc4\x8denje med Barrichellom in Blundellom v \xc5\xa1estdesetem krogu je dvignilo nekaj prahu. Barrichello je obto\xc5\xbeil Blundella, da je pred tr\xc4\x8denjem prekomerno zaviral in da je povzro\xc4\x8dil tr\xc4\x8denje s prehitro menjavo linije vo\xc5\xbenje, Blundell pa je njegove obto\xc5\xbebe zavrnil in opozoril na Barrichellovo podobno tr\xc4\x8denje s H\xc3\xa4kkinenom na dirki leto pred tem. Komisarji so vzeli pod drobnogled tudi to tr\xc4\x8denje, zaradi katerega so Blundellu izdali resno opozorilo._NEWLINE_V tednu po dirki je ve\xc4\x8d britanskih \xc4\x8dasnikov poro\xc4\x8dalo, da je Frank Williams, ustanovitelj in \xc5\xa1portni direktor Williamsa, po dirki obiskal Benettonovo gara\xc5\xbeo, kjer se je Schumacherju in Briatoreju opravi\xc4\x8dil za tr\xc4\x8denje, Hilla pa je ozna\xc4\x8dil za bedaka (prat). Istega dne so iz mo\xc5\xa1tva Williamsa sporo\xc4\x8dili, da sta Hilla podprla Frank Williams in tehni\xc4\x8dni direktor Patrick Head ter da je bilo tr\xc4\x8denje normalni del moto\xc5\xa1porta. Hill je tudi telefoniral lastniku komercialnih pravil Formule 1, Bernieju Ecclestonu, za nasvet, kako naj razre\xc5\xa1i to situacijo. Ecclestone mu je svetoval naj se Schumacherju opravi\xc4\x8di, toda Hill tega ni storil. Tr\xc4\x8denje je bilo v sredi\xc5\xa1\xc4\x8du pozornosti tudi \xc5\xa1e pred dirko za Veliko nagrado Nem\xc4\x8dije, \xc5\xa1e posebej, ker je Hillovi doma\xc4\x8di dirki takoj sledila Schumacherjeva."